માત્ર શાળાને જ નહીં, આખા ગામને હરિયાળું બનાવવા શિક્ષકો અને પ્રિન્સિપાલે સાથે મળીને નિર્ધાર વ્યક્ત કરેલો છે. શાળાના દરેક વિદ્યાર્થીએ પાંચ છોડ રોપવા અને તેની માવજત કરવાનુંં નક્કી કર્યું છે. ગામની મુલાકાત લેતાં દરેક ઘર, ખેતર અને સીમમાં વૃક્ષોનું વાવેતર થયેલું જોવા મળે છે. ગામની ગ્રીન લાઇબ્રેરીમાં બાળકોને વેસ્ટમાંથી બેસ્ટ કરવાનું શીખવવામાં આવે છેે. જેમાં લીલો અને સૂકો કચરો અલગ કરવામાં આવે છે. તેમાંથી સેન્દ્રીય ખાતર બનાવવામાં આવે છે. શાળામાં દરેક તહેવારની ધામધૂમથી ઉજવણી કરવામાં આવે છે. વર્ષના અંતે બાળકોને પ્રોત્સાહિત કરતા કાર્યક્રમો અને પ્રવાસનું પણ આયોજન કરાય છે. મહત્ત્વની વાત એ છે કે, આ શાળાનું ગુણવત્તાવાળું શિક્ષણ અને વિશિષ્ટ સુવિધાઓના કારણે આણંદ, ભાલેજ અને આજુબાજુનાં ગામોમાંથી બાળકો અહીં ભણવા આવે છે. પોતાના બાળક માટે પ્રવેશ લેવા આવતા વાલીઓ પ્રેમથી ૧૧ રૃપિયા આપે છે, પરંતુ તેનો પણ સ્વીકાર કરવામાં આવતો નથી. અહીં એક પણ રૃપિયાની ફી વગર શિક્ષણ આપવામાં આવે છે.